Chitabu cha Muhubiri.
1.
Higa ni maneno ga Muhubiri. Muhubiri iye kala ni mwana wa Daudi, ariyekala mtawala wa Iziraeli ko Jerusalemu. 
Muhubiri anaamba, “Takuna rinarodumu tsetsetse, gosi gahendekago ganatsapa.” 
Mutu anaphaha fwaida yani kpwa kazi ahendayo phano tsini ya dzuwa? 
Chivyazi chimwenga chiredza, chanjina chinasira ela dunia inasala vivyo ta kare na kare. 
Dzuwa nkutuluka na kutswa, na kuhenda wangbwi kuuya chikoandzira rikatuluke tsona. 
Phepho nkupiga kuphiya mwakani, rikagaluka kupiga kuphiya vurini nkuzunguluka zunguluka na kuuyira mizungulukoye. 
Myuho yosi inamwaga madzi baharini, ela yo bahari tayiodzala. Madzi nkuuya ko myuho iandzirako, chisha gakaandza tsona kujera. 
Mambo ni gago kpwa gago siku zosi. Matso tagaremwezwa ni kuona, wala masikiro tagasinywa ni kusikira. 
Gokala, ndigo ndigokala, na gohendwa ndigo ndigohendwa. Taphana chitu chiphya bii hipha tsini ya dzuwa. 
Dze, kuna chitu chochosi ambacho atu anaweza kuamba, “Lolani chitu chiphya hichi”? Chicho chakala kare pho kare kabila yehu. 
Takuna mutu atambukiraye atu ariokalako pho kare hata nyo ndiokala bada ya swiswi taandatambukirwa ni nyo ndiolungira. 
Mimi muhubiri, kala ni mfalume wa Iziraeli ko Jerusalemu. 
Náhenda chadi kuchunguza na kuendza kpwa ikima chila chitu chihendekacho hipha tsini ya dzuwa. Mlungu waapha anadamu kazi ngumu. 
Náona mahendo gosi gahendwago phapha tsini ya dzuwa, nago tagana fwaida yoyosi, ni sawa na kuzoresa phepho. 
Chiricho kundzika tachiweza kugoloswa, na ambacho tachipho tachiweza kuolangbwa. 
Phahi náaza nchiamba, “Náphaha ikima kuriko osi ariotanguliya kutawala ko Jerusalemu. Nao moyo wangu ukamanya ikima na marifwa ni chitu chani.” 
Náhenda chadi cha kumanya ikima ni chitu chani na koma na uzuzu ni utu wani. Nchielewa kukala higo gosi piya ni dza kuzoresa phepho. 
Kpwa mana ikima nyinji inareha sonono nyinji; na nyo aenjerezao marifwa anadzienjerezera huzuni. 
